Omaha (Nebraska)

Omaha ye la ciudá más grande del estáu norteamericanu de Nebraska, y sede alministrativa del condáu de Douglas. Asítiase nel Mediu Oeste d'Estaos Xuníos, a la vera'l ríu Missouri, unos 15 km al norte de la desembocadura del ríu Platte. Ye, con 486.051 habitantes nel censu de 2020, la 40º ciudá más poblada del país. La ciudá ye'l centru d'un área metropolitana biestatal, l'area metropolitana d'Omaha-Council Bluffs, qu'abarca ocho condaos de los estaos de Nebraska ya Iowa, tien una población de 967.904 habitantes y ye la 58º mayor del país. Na rexón conocida como Gran Omaha (Greater Omaha) viven, nún radiu de 80 km alredor del Downtown Omaha, el distritu central de la ciudá, alredor de 1,5 millones de persones.
La ciudá foi fundada en 1854 por especuladores inmobiliarios del condáu vecín de Council Bluffs (Iowa), na oriella del ríu Missouri. William Brown convenció a doce homes de negocios d'esi condáu de que la meseta d'Omaha sedría un llugar pa crear una ciudá: compraron tierres a los dos llaos del ríu y crearon una compañía de ferrys, la Lone Tree Ferry, pa facilitar el cruceOmaha Timeline, na web de la Douglas County Historical Society.. Tuvieron ésitu, de forma que la ciudá convirtióse na puerta d'accesu ferroviariu al oeste del país, especialmente dempués de la inauguración, en 1872, del primer puente ferroviariu sobre'l ríu MissouriAnuncia de l'apertura de la ponte ferroviaria d'Omaha nel diariu de Virxinia Occidental The Wheeling Intelligencer.. La ciudá foi, pola so posición central y esti accesu ferroviariu, un nudu de comunicaciones perimportante, y esto fizo que medrara la so población y favoreció'l desarrollu d'industries asociaes a esta condición. En 1898 la ciudá acoyó una esposición universal, la nomada Trans-Mississippi Exposition, y nel sieglu XX, los sos corrales y mataderos ficieron de la ciudá un centru de procesáu de carne de relevancia internacional.

Anguaño la ciudá ye la sede de cuatro compañíes incluyíes na llista Fortune 500: la sociedá tenedora Berkshire Hathaway, propiedá del inversor llocal Warren Buffett; la constructora Kiewit Corporation, una de les mayores del mundu; el grupu financieru y de seguros Mutual of Omaha; y el principal operador ferroviariu d'EEXX, la Union Pacific CorporationBoettcher, Ross. "Mutual returns to Fortune 500". Omaha World-Herald. April 16, 2010. Retrieved April 28, 2010.. Y también d'otres cinco empreses de la llista Fortune 1000, del tercer bancu priváu mayor del país (el First National Bank of Omaha), de tres de les diez mayores compañíes d'arquitectura ya inxeniería del país y de la perfamosa empresa d'asesoría y análisis Gallup Corporation. Ente los principales empleadores de la ciudá tán, amás d'elles, empreses de los sectores sanitariu y educativu y la base militar d'Offutt, de la Fuercia Aérea de los Estaos Xuníos.

 Ver tamién 

Persones d'Omaha

 Referencies 

 Enllaces esternos 

Categoría:Llocalidaes de Nebraska